
Rendezetlenség hatása a kvantumos bolyongás topologikus fázisaira

A TDK dolgozatban speciális egy dimenziós kvantummechanikai rendszereket, úgy nevezett diszkrét idejű kvantumos bolyongásokat vizsgálok. Ezek olyan mesterséges (többek közt optikai rácsokban megvalósítható) rendszerek, amelyekben a dinamikát külső periodikus gerjesztés határozza meg. Az általunk vizsgált bolyongás egy periódusának időfejlesztő operátora bizonyos topologikus invariánsokkal jellemezhető, hasonlóan azokhoz a topologikus jellemzőkhöz amelyek egyes szilárdtestfizikai rendszerek Hamilton-operátorainak leírásában lépnek fel. Ezek a topologikus invariánsok a homogén rendszer esetén már jól ismertek. A TDK dolgozat célja annak vizsgálata, hogy hogyan terjeszthető ki a topologikus fázisok definíciója arra az esetre, amikor a vizsgált rendszer paramétereinek térbeli eloszlása véletlenszerű.
A dolgozatban bemutatunk egy hatékony módszert a kvantumos bolyongás szórásmátrixának kiszámítására. Megmutatjuk, hogy ennek segítségével a topologikus invariánsokra analítikus kifejezés adható, továbbá azt, hogy a topologikus fázisok közötti átmenetet delokalizált állapotok megjelenése kíséri. Módszerünket két konkrét példán illusztráljuk, és a módszerek alkalmazásaként felrajzoljuk ezek topologikus fázistérképeit. A dolgozat végén bemutatunk egy másik lehetséges eljárást a topologikus invariánsok meghatározására, amelyet numerikus módszerekkel összevetünk a szórásmátrixból számított eredményeinkkel.



